### Beslutninger:

Tilbagesendes Magistratsafdelingen for Teknik og Miljø med bemærkning, at byrådet i sit møde den 27. april 2022 har vedtaget Magistratens foranstående indstilling af 4. april 2022.

###

Beslutningsforslag fra H

Baggrund:

I løbet af efteråret 2021 blev der sat skilte op i Gorm Holst, som forbyder at forrette nødtørft i skoven. Dette er selvfølgelig et fornuftigt initiativ, men det kræver samtidig, at der er flere toiletmuligheder i skoven. Gorm Holst er en meget benyttet skov, hvilket er positivt, men når mange mennesker benytter det samme areal, er der behov for at kunne få forurettet sin nødtørft.

Vi er opmærksomme på, at der på nuværende tidspunkt er et offentligt toilet ved kiosken ved [adresse]. Derudover er der også et toilet ved den Permanente. Der er dog ikke nok toiletter for et så stort område som Gorm Holst og [adresse], da man flere steder i skoven vil have omkring 1 km til det nærmeste offentlige toilet.

Forslag:

I Gorm Holst ved træningspladsen ved udsigten er der en vandfontæne, hvorfor det burde være mulighed for at føre vand til et offentligt toilet.

Ad 1: Vi ønsker at etablere et offentligt toilet ved træningspladsen, så der maksimum bliver omkring 600 meter til et offentligt toilet i Gorm Holst.

Ad 2: Vi ønsker bedre skiltning til de offentlige toiletter med angivelse af afstand.

Ad 3: Det offentlige toilet kunne eventuelt være et betalingstoilet.

MAGISTRATSAFDELINGEN FOR TEKNIK OG MILJØ

Forslag fra H om toiletter i Gorm Holst

[adresse] fra Liste Trivsel, Velfærd og Reel Borgerinddragelse samt ændringsforslag hertil fra Det Konservative Folkeparti.

### Resume

Byrådet behandlede på møde den 15. december 2021 et byrådsforslag om etablering af toilet og bedre skiltning i Gorm Holst fra Liste Trivsel, Velfærd og Reel Borgerinddragelse. Samtidig hermed behandlede Byrådet ændringsforslag fra Det Konservative Folkeparti om at kigge på muligheder og behovene for flere toiletter, skilte generelt i [adresse] rekreative områder og skove til gavn for brugerne.

Teknik og Miljø er enig i, at der er behov for at vurdere, om [adresse] serviceniveau på området er tilstrækkeligt. Teknik og Miljø foreslår, at der udarbejdes et katalog med scenarier for, hvordan serviceniveauet kan øges de steder, hvor der er efterspørgsel og behov og dertilhørende finansieringsbehov.

Kataloget over scenarierne præsenteres for Byrådet.

Parallelt hermed vil Teknik og Miljø forbedre skiltningen i de grønne områder via de piktogrammer, som allerede anvendes. Opgaven prioriteres efter, hvor Teknik og Miljø vurderer, at der er størst behov for yderligere skiltning.

### Beslutningspunkter

Det indstilles:

At 1) Teknik og Miljø anmodes om at udarbejde et katalog med scenarier for, hvordan serviceniveauet for offentlige toiletter kan øges med tilknyttet anlægs- og driftsøkonomi, som præsenteres for Byrådet.

At 2) Teknik og Miljø forbedrer skiltningen i de grønne områder via de piktogrammer, som allerede anvendes. Opgaven prioriteres efter, hvor Teknik og Miljø vurderer, at der er størst behov for yderligere skiltning. Omkostningen finansieres inden for den nuværende drift.